1995թ. ՀՀ պաշտպանության նախարարության ներքո ստեղծել է «Էլեգիա» էստրադային համույթը, որը համերգներով հանդես է եկել Հայաստանում և Արցախում: Այդ տարիներին ՀՀ պաշտպանության նախարարության կողմից պարգևատրվել է ոսկե մեդալով: 1993-2007թթ եղել է Մայր աթոռ սուրբ Էջմիածնի և Հայ բարեգործական ընդհանուր միության հայորդաց տների երաժշտության գծով գլխավոր խորհրդատուն: 1972թ-ից եղել է Հայաստանի կոմպոզիտորների միության անդամ: Եղել է նաև Հեռուստառադիոյի կոմիտեի և ՀՀ երգչախմբային ընկերության գեղարվեստական խորհուրդների անդամ, 2003թ-ից` ՀՀ երգչախմբային ընկերության պատվավոր անդամ: Հեղինակել է մի շարք մեծ ու փոքր կտավի ստեղծագործություններ` սիմֆոնիկ, փողային, ժողովրդական, էստրադային, վոկալ և նվագարանային ժանրերում: Դրանք են` Սիմֆոնիա (4 մաս), 2 լարային կվարտետ, 4 վոկալ-սիմֆոնիկ պոեմներ, 4 մանկական կանտատներ, շեփորի կոնցերտ, կոնցերտինո սաքսոֆոնի համար, երաժշտական հեքիաթ «Արքայազն և փայտահատը», մանկական մյուզիքլ «Մկնիկ-հարսնացուն», սիմֆոնիկ փողային, ժողովրդական, էստրադային նվագարանների, ջութակահարների անսամբլի համար գրված պոեմներ, սյուիտներ, քայլերգեր, տարբեր նվագարանների համար գրված սոնատներ, երկեր, շարքեր, ռոմանսներ և երգեր, խմբերգեր մեծերի և փոքրերի համար: Մեծ թվով մշակումներ, փոխադրումներ և գործիքավորումներ է կատարել սիմֆոնիկ, փողային, ժողովրդական և էստրադային նվագախմբերի և պարզապես նվագարանների համար, անդրադառնալով ժողովրդական երգերին` հայ, ռուս և արևմտաեվրոպական կոմպոզիտորների ստեղծագործություններին: 1957-2008թթ ընթացքում նրա ստեղծագործություններից 77-ը արժանացել են հանրապետական և համամիութենական մրցանակների: Նրա հեղինակած ավելի քան 300 ստեղծագործություն ընդգրկված է Հայաստանի հանրային ռադիոյի ոսկե ձայնադարանում: Մահացել է Երևանում: